Γκάρι Όουεν

Ο Γκάρι Όουεν (Αγγλ. Gary Owen) είναι παλαίμαχος Άγγλος ποδοσφαιριστής. Αγωνίστηκε 22 φορές με την Εθνική Ελπίδων της Αγγλίας και είναι ένας από τους ποδοσφαιριστές με τις περισσότερες συμμετοχές στην ομάδα αυτή. Εντούτοις, δεν έπαιξε ποτέ στην Εθνική ανδρική ομάδα. Είχε μόνο 7 παρουσίες στη Β΄ ομάδα της Αγγλίας.

Βιογραφικά 

Ο Γκάρι Όουεν γεννήθηκε στις 7 Ιουλίου 1958 στην Αγία Ελένη του Μερσεϊσάιντ, μια πόλη 175.000 κατοίκων, που βρίσκεται μεταξύ Λίβερπουλ και Γουίγκαν. Η ποδοσφαιρική του καριέρα άρχισε στην Μάντσεστερ Σίτι, όπου έγινε επαγγελματίας το 1975. Έκανε το ντεμπούτο του εναντίον της Γουλβς το Μάρτιο του 1976 σε ηλικία μόλις 17 ετών. Το ίδιο έτος κέρδισε με τη Σίτι το Λιγκ Καπ Αγγλίας. Πέτυχε το πρώτο του γκολ τον Οκτώβριο του 1976 εναντίον της Γουέστ Χαμ.

Το 1979 μεταγράφηκε στην Γουέστ Μπρόμγουιτς Άλμπιον για 450.000 λίρες, παρά το ό,τι ήταν ο αγαπημένος της εξέδρας στο Μάντσεστερ. Στην Μπρόμγουιτς ήταν βασικός, φορούσε το νούμερο 10 και ήταν ο συνήθης εκτελεστής των πέναλτι. Έκανε μια καλή καριέρα ως το 1984-85. Τότε αντιμετώπισε σοβαρά προβλήματα τραυματισμών με δυο σπασμένους αστραγάλους. Επιπλέον αρρώστησε από μηνιγγίτιδα. Έτσι έχασε τη θέση του στη βασική ενδεκάδα. Η Μπρόμγουιτς υποβιβάστηκε κι ο Όουεν υπέγραψε στον Πανιώνιο για το έτος 1986-87. 

Με τον Πανιώνιο έκανε εξαιρετική σεζόν. Σε 23 παιχνίδια σημείωσε 5 γκολ και ήταν βασικός εκτελεστής των φάουλ εκτός περιοχής. Η ομάδα είχε εξαιρετική πορεία στο πρωτάθλημα. Τερμάτισε στην τέταρτη θέση εξασφαλίζοντας τη συμμετοχή της στο Κύπελλο ΟΥΕΦΑ. Στο Κύπελλο Ελλάδος είχε εκπληκτική πορεία αποκλείοντας τις πιο δύσκολες ομάδες, όπως την ΑΕΚ με γκολ του Όουεν, τον ΠΑΟΚ και τον Ολυμπιακό Π., πριν αποκλειστεί από τον Παναθηναϊκό στα ημιτελικά.

Το 1987-88 ο Όουεν επέστρεψε στην Αγγλία στη Σέφιλντ Γούενσντεϊ. Στο τέλος της περιόδου αγωνίστηκε για λίγο διάστημα στη σουηδική Χάμαρμπι και την επόμενη σεζόν τερμάτισε την καριέρα του στην Κύπρο αγωνιζόμενος στο ΑΠΟΕΛ.

Σήμερα ο Όουεν εργάζεται ως δημοσιογράφος στην εφημερίδα "Manchester Evening News" και στον τοπικό ραδιοφωνικό σταθμό "Century FM". Συνήθως ασχολείται με θέματα σχετικά με την αγαπημένη του ομάδα, τη Μάντσεστερ Σίτι. Επίσης, διατηρεί την γκαλερί "Gary Owen Fine Art".

Καριέρα 

 Για την αγωνιστική του δράση στην Κύπρο δεν υπάρχουν στοιχεία.

Μέσοι ποδοσφαιριστές
Ποδοσφαιριστές Πανιωνίου
Ποδοσφαιριστές Μάντσεστερ Σίτι
Ποδοσφαιριστές ΑΠΟΕΛ
Άγγλοι ποδοσφαιριστές
Ποδοσφαιριστές Γουέστ Μπρόμιτς Άλμπιον
Ποδοσφαιριστές Σέφιλντ Γουένσντεϊ
Ποδοσφαιριστές Εθνικής Αγγλίας Κ21
Ποδοσφαιριστές Εθνικής Αγγλίας Β
Ποδοσφαιριστές Χάμαρμπυ ΙΦ
Ποδοσφαιριστές Α΄ κατηγορίας Κύπρου
Ξένοι ποδοσφαιριστές στην Κύπρο
Ξένοι ποδοσφαιριστές στην Ελλάδα